Nanna W. Gotfredsen (M), 2023-05-24:
Tak for ordet, formand.
Efter valgdagen gik jo tre vel nok ret forskellige partier ind på Marienborg og kom så sammen ud med noget, et regeringsgrundlag, og det overrasker helt sikkert ikke nogen her, at det ikke indbefattede en ny cannabispolitik.
Vi har også netop hørt, hvor regeringspartikollegerne, de to andre, står, og heller ikke her var der vel nogen videre overraskelser, hvis man har fulgt med i debatterne her i salen, heller ikke for folk uden for salen.
For så vidt angår Moderaternes position i forhold til cannabispolitikken specifikt, kan jeg sige, at den er under afklaring, og her bare kort nævne, at vores politiske leder, hr. Lars Løkke Rasmussen, f.eks. har sagt det sådan her i den offentlige debat: Der er mere og mere, der taler for end imod – altså når det gælder at tage skridt i den retning, som beslutningsforslaget her også peger.
Men det er under afklaring.
Vi siger gerne i Moderaterne, at vi vil bestræbe os på at se verden, som den er.
Forbudspolitikken – det har jeg selv været afsender på og er det nu igen – gør det ikke, og den har alvorlige skadevirkninger i sig selv.
Dens oprindelige hensigt var jo god – den skulle beskytte folkesundheden – men THC-indholdet i cannabis er siden kun blevet større med øget risiko for skadevirkninger for brugerne til følge.
Cannabissen er blevet mere og mere tilgængelig, hvor som helst, når som helst og for hvem som helst.
Det er så ulykkeligt, som det kan blive.
Reguleringen er jo ved forbudspolitikken de facto overladt til underverdenen.
Senest er det også konstateret af dansk politi, at helt ned til 13-årige er indrulleret, ikke alene som brugere, men også i underverdenens aktiviteter.
Så mens der i den politiske og offentlige debat insisteres på nødvendigheden af en fastholdelse af forbudspolitikken og på udenlandsk insisteres på at tale om controlled substances – undskyld – kan man let få den tanke, at det, vi reelt står med, er et regulært kontroltab, og her tænker jeg ikke mindst på de nævnte 13-årige.
Men det her er ikke nemt.
Gode intentioner er bare aldrig nok, om de så er nok så gode, heller ikke når det gælder narkotikapolitik eller cannabispolitik.
Afgørende er altid det faktiske udkomme.
Jeg er bare også nødt til at sige, at vi ikke er der.
Det er vi og I ikke, og det var I heller ikke sidste gang eller forrige gang.
Spørgsmålet kunne måske og burde måske være, om vi når nogen som helst steder hen med de her tilbagevendende debatter.
Det har jeg også hørt nogle af forslagsstillerne udtrykke.
Der går en times tid, vi kommer ikke dybden med noget som helst, og der bliver ikke flyttet på nogen eller noget.
Vi ønsker i Moderaterne i det hele taget, også her, den brede og oplyste, mest muligt vidensbaserede samtale, også om det, der er svært, som f.eks. cannabispolitikken, med brugerne selv, med deres pårørende og i øvrigt også med velfungerende cannabisbrugere, der ikke er en del af debatten i dag.
Jeg nævner selvfølgelig ikke nogen navne, men tæller lige hurtigt i hovedet både økonomer, journalister og, ja, politikere, som ikke er med i den her debat.
Det skal være med inddragelse af fagfolk, videnspersoner og forskere, så vi får trukket på, analyseret, sagligt vurderet og forhåbentlig integreret den viden, der begyndende foreligger fra rækken af amerikanske delstater og hele lande, der er gået den her vej, og hvor himlen jo i hvert fald ikke ser ud til at være faldet ned.
Det skal være om formål, mål og afvejning af svære og nogle gange modsatrettede hensyn, også over for hinanden.
Jeg er ikke helt på linje med alle elementer i forslaget, og min taletid er ved at være gået.
Men jeg anerkender de gode intentioner.
Jeg tror, der skal rigtig meget mere og andet til.
Jeg tror ikke, at forandringen kommer fra et beslutningsforslag i den her sal.
Vi har brug for arbejdsgrupper, ordføreren fra SF nævnte kommissionen, konferencer og apolitiske cannabispolitiske netværk.
Den slags samtale skylder vi brugerne af cannabis, de mest berørte, de gode christianitter, der bærer en kæmpe byrde, og ikke mindst de hårdest ramte, de efterladte, dem, der har mistet deres nærmeste i underverdenens kugleregn.